Da en 20-årig tidligere elitesvømmer fra det prestigefyldte amerikanske universitet Stanford for nyligt blev sendt seks måneder bag tremmer, brød helvedet løs på de sociale medier i USA.

Her udtrykte flere amerikanere deres utilfredshed med dommen og ikke mindst dommeren, der havde begrundet den ifølge amerikanske retsstandarder relativt korte dom med, at "en fængselsdom vil have alvorlige konsekvenser for ham (gerningsmanden, red.). Jeg tror ikke, han vil udgøre nogen fare for andre."

Alligevel er sagen langt fra enestående ifølge statistikkerne.

Journalist: Vi har ignoreret problemet længe

Ifølge en rapport, der blev udgivet af Association of American Universities sidste år, oplever næsten en ud af fire kvinder på de amerikanske universiteter - de såkaldte 'campus' - at blive udsat for en eller anden form for seksuel chikane, inden de dimitterer. Året før lød statistikken på en ud af fem.

- Det er desværre en stor del af college-kulturen i USA, og det er et problem, vi længe har ignoreret. De studerende er for første gang på egen hånd og væk hjemmefra, ligesom de prøver nye ting som for eksempel alkohol for første gang i deres liv. Den kombination gør desværre også, at mange af dem tager nogle dumme beslutninger, lyder den amerikanske journalist Tyler Bishop, som dr.dk har talt med.

Tyler Bishop har skrevet flere artikler om sagerne om seksuel chikane på de amerikanske universiteter, blandt andet for det amerikanske magasin, The Atlantic.

Sager fra 106 universiteter undersøges

Rapporten fra Association of American Universities er baseret på svar fra omkring 150.000 studerende på 27 af USA's førende universiteter.

Og listen over amerikanske universiteter, hvor kvindelige studerende har rapporteret et seksuelt overfald, er lang: Stanford University, Harvard University, Brown University, Smith College lyder nogle af de mest prominente navne.

Udover at være nogle af USA's mest eftertragtede universiteter har de dog også det til fælles, at sagerne sjældent bliver efterforsket.

- Mange af de sager, der bliver rapporteret, bliver blot fejet ind under gulvtæppet af universiteternes administration, også selvom det er ulovligt ifølge lovgivningen på området, skriver CNBC.

Ifølge Tyler Bishop og Huffington Post bliver 106 amerikanske universiteter lige nu undersøgt af de amerikanske uddannelsesmyndigheder, fordi de angiveligt ikke har undersøgt sager, hvor kvindelige studerende har rapporteret, at de er blevet udsat for et seksuelt overfald, eller fordi de har opfordret kvinderne til ikke at gå videre med deres sager.

'Red Zone' er den farligste tid på året

Det høje antal kvinder, der melder om seksuelle overgreb på de amerikanske universiteter, fik i 2014 præsident Barack Obama til at oprette en såkaldt task force, der skulle "beskytte studerende mod seksuelle overgreb".

Og ifølge Det Hvide Hus' egne undersøgelser er tre ud af de fire kvinder, der bliver udsat for seksuelt overgreb i deres studietid helt nye studerende - det som man i USA kalder "freshman" og "sophmore" - henholdsvis førsteårsstuderende og andetårsstuderende.

Og særligt tiden mellem at skoleåret skydes i gang på de amerikanske universiteter - som regel i slutningen af august - og frem til den amerikanske højtid Thanksgiving i november, finder de fleste seksuelle overgreb sted på de amerikanske universiteter, viser undersøgelser.

Overgrebene er tilmed så udbredte, at tiden har fået sit eget navn i USA: Red Zone (rød zone, red.).

- Den røde zone er en tid, hvor de nye studerende finder sig til rette i deres nye omgivelser, i deres nye frihed og college-liv - og de er derfor også ekstra udsatte, skriver The Atlantic.

De studerende skal skabe forandringen

Ifølge Tyler Bishop kan det dog også være et godt tegn, at så mange kvinder rapporterer om de seksuelle overgreb.

- Det betyder formentlig, at flere ofre står frem. Og det gør de, fordi vi er begyndt at tale mere om de her sager. Det er desværre noget, der længe har været en del af vores kultur, og et problem vi længe har ignoreret, men nu er sagerne også begyndt at nå de nationale nyheder, siger Tyler Bishop, der dog stadig mener, at det er op til den enkelte, hvis kulturen skal ændre sig.

For nyligt offentliggjorde Stanford University da også et skriv på deres Twitter-profil, hvor skolen tog afstand til sagen og understregede, hvordan universitetet de senere år har haft fokus på at forhindre seksuelle overgreb.

Og den amerikanske svømmeunion har ifølge vox.com bandlyst den nu nu dømte 20-årige tidligere studerende og dømte voldtægtsmand for nogensinde at blive en del af organisationen.